DTCENT วิ่ง 4% โบรกชี้กำไร Q4 โต 62% ดันทั้งปีทะลุ 86 ลบ. เคาะเป้า 3.24 บ.
DTCENT บวก 4% ลุ้นกำไรไตรมาส 4/65 แตะ 34 ลบ. โต 62% ดันทั้งปีทะลุ 86 ลบ. อานิสงส์รายได้จากการขายและให้บริการ GPS Tracking และ MDVR ยังเติบโตต่อเนื่อง โบรกเคาะเป้า 3.24 บ.
DTCENT บวก 4% ลุ้นกำไรไตรมาส 4/65 แตะ 34 ลบ. โต 62% ดันทั้งปีทะลุ 86 ลบ. อานิสงส์รายได้จากการขายและให้บริการ GPS Tracking และ MDVR ยังเติบโตต่อเนื่อง โบรกเคาะเป้า 3.24 บ.
28 ธ.ค. 2565

ผู้สื่อข่าวรายงานว่า วันนี้ (28 ธ.ค.65) ราคาหุ้น บริษัท ดี.ที.ซี. เอ็นเตอร์ไพรส์ จำกัด (มหาชน) หรือ DTCENT ณ เวลา 10:47 น. อยู่ที่ระดับ 2.20 บาท บวก 0.08 บาท หรือ 3.77% สูงสุดที่ระดับ 2.24 บาท ต่ำสุดที่ระดับ 2.14 บาท ด้วยมูลค่าการซื้อขาย 43.66 ล้านบาท

บล.เอเอสแอล ระบุในบทวิเคราะห์ว่า คาดกำไรสุทธิไตรมาส 4/65 จะอยู่ที่ 34 ล้านบาท เติบโต 132.70% จากไตรมาสก่อน และเติบโต 62% จากงวดเดียวกันของปีก่อน โดยรายได้จากการขายและให้บริการ GPS Tracking และ MDVR ยังเติบโตต่อเนื่อง โดยเฉพาะการให้บริการระบบ MDVR ที่บริษัทพัฒนาเป็นระบบใหม่ที่สามารถบันทึกข้อมูลในรูปแบบภาพและเสียงเพิ่มเติมจากรุ่นเก่าทำให้ต้องใช้พื้นที่ความจำและอินเทอร์เน็ตสำหรับส่งข้อมูลมากขึ้น จึงสามารถเรียกเก็บค่าบริการได้สูงขึ้นเมื่อเทียบกับรุ่นพื้นฐาน
ขณะที่ไตรมาสนี้จะมีการรับรู้รายได้จากงานโครงการ IoT solution และระบบซอฟต์แวร์ เข้ามา หนุนให้รายได้รวมเติบโตกว่า 50.80% จากไตรมาสก่อน และเติบโต 51.60% จากงวดเดียวกันของปีก่อน ด้าน GPM ปรับตัวขึ้นคาดอยู่ที่ระดับ 48.8% เมื่อเทียบกับไตรมาส 3/65 ที่ระดับ 47.6% ตามการรับรู้กลุ่มรายได้ที่มาร์จิ้นสูงอย่าง MDVR มากขึ้น คาดทั้งปีรายงานกำไรสุทธิ 86.8 ล้านบาท ขยายตัว 12.4% จากงวดเดียวกันของปีก่อน แนะนำราคาเป้าหมายปี 66 อยู่ที่ 3.24 บาท